**Pozdravni nagovor predsednika Državnega sveta Mitje Bervarja na konferenci o učinkovitem izvajanju ukrepov za vključevanje Romov**

(Državni svet, 7. marec 2014)

Spoštovane udeleženke in udeleženci današnjega posveta, cenjeni gospod Darko Rudaš, predsednik Združenja Forum romskih svetnikov Slovenije, spoštovana podpredsednica Državnega zbora gospa Renata Brunskole, akademik prof. dr. Boštjan Žekš, gospod mag. Stanko Baluh z Urada za narodnosti RS, spoštovana gospa Janja Rošer, predsednica Sveta romske skupnosti RS, spoštovani predstavniki državnih ustanov in civilne družbe,

dovolite mi, da vas vse skupaj pozdravim v prostorih Državnega sveta Republike Slovenije in vam izrečem*»lačhodij«* (dober dan)!

Veseli me, da z današnjim posvetom Državni svet skupaj z Romsko hišo- Romano Kher in Združenjem Forum romskih svetnikov Slovenije nadaljuje proces javnega odstiranja problematike položaja romske skupnosti pri nas.

Aprila leta 2012 je prav v tej dvorani potekal zgodovinski - prvi vseslovenski kongres romske civilne družbe na temo »*Soodločanje Romov pri zadevah javnega pomena.«*

Govora je bilo o soodločanju na vseh nivojih - od lokalne do državne ravni.Ena ključnih ugotovitev kongresa je bila, da so Romi še vedno vse prevečkrat skupnost, *o kateri se govori*, ne *s katero se govori*.

Četudi se pri nas lahko pohvalimo z relativno urejeno zakonodajo, pa je lahko šele njena implementacija v vsakdanjem življenju resnično merilo, da smo z zapisanim tudi mislili resno.

Kot implementacija 65. člena ustave RS je zaščita romske skupnosti vgrajena v 14 področnih zakonov, ki zadevajo lokalno samoupravo, vzgojo in izobraževanje, medije, lokalne volitve, kulturo in druga področja.

Sistemsko je zakonodajo zaokrožil Zakon o romski skupnosti leta 2007, ki - ne glede na nekatere kritike na njegov račun- pomeni velik korak v smeri obravnavanja Romov kot sestavnega dela slovenskega prostora.

Na podlagi tega zakona je bil sprejet nacionalni program ukrepov za Rome za obdobje 2010 - 2015, ki smo ga podprli tudi državni svetniki. Ker teče predzadnje leto uresničevanja tega programa, je seveda že mogoče v večjem delu oceniti uspešnost zapisanih ukrepov in seveda deloma tudi že prepoznati rezultate na področju položaja Romov in uresničevanja pravic romske skupnosti.

Seveda pa bodo izboljšanje svojega družbenega položaja dejansko lahko najbolje ocenili le Romi sami.

Demokratična družba, v kakršni želimo živeti tudi Slovenci, mora omogočati tako podporno okolje, ki je sposobno prisluhniti željam in potrebam ranljivih družbenih skupin, med katere sodijo manjšine. Med njimi so posebej ranljivi prav Romi.

Vsak državljan bi se moral zavedati, da so manjšine pomemben del vsake družbe, zagotovo pa so lakmusov papir, ki najbolj verodostojno odražanivo demokratičnosti in kulture večinskega naroda. Vsi bi se tudi morali zavedati, da manjšine krepijo razvojni potencial celotne države.

Na prvi konferenci romske civilne družbe v Državnem svetu pred dvema letoma smo slišali tudi stališče, da je za izboljšanje položaja romske skupnosti nujno potrebno doseči višjo raven politične participacije.

Ko govorimo o udeleženost Romov v politiki, je ta v zadnjih letih sicer narasla tako po zaslugi Zakona o lokalni samoupravi, ki je v 20 občinah zagotovil romske občinske svetnike, kot po zaslugi Zakona o romski skupnosti. Ta je ustanovil Svet romske skupnosti kot krovni predstavniški organ romske skupnosti, ki naj bi bil tudi kompetenten sogovornik državi.

A v resničnem življenju je še veliko preveč ovir, ki preprečujejo polno vključenost Romov v družbeno življenje, pa naj gre za bivanjske razmere, možnosti za izobraževanje in zaposlovanje, zdravstveno oskrbo in že omenjeno politično participacijo.

Vse to pomembno vpliva na samozavest naših romskih sodržavljanov. Ključnega pomena za uresničevanje pravic Romov je nivo lokalne samouprave. Zato me posebej veseli, da so se na današnji posvet odzvale lokalne skupnosti, kjer živijo sodržavljani romske narodnosti. Okolij torej, kjer se krovna in področna zakonodaja izvaja “na terenu”. Tam, kjer se problemi rešujejo in je zato učinek zakonodaje dejansko tudi najbolj viden.

Spoštovani,

Državni svet je bil že v osnovi zasnovan kot prostor srečevanja politike in civilne družbe. Po dvajsetih letih intenzivnega sodelovanja z različnimi skupinami civilne družbe, se je izkazalo, da je še kako pomembno, da ima civilna družba zagovornika tudi na ravni zakonodajne veje oblasti.

Številne zakonodajne pobude s strani civilne družbe so našle močnega zaveznika prav v Državnem svetu. Na ta način Državni svet širi prostor izražanja demokratičnih pobud s strani civilne družbe. Še posebej me veseli, da je tako tudi na področju romske problematike.

Izredno bogat vsebinski program današnjega posveta ter ugledni sodelujoči referenti iz politične, civilne in strokovne sfere, so priložnost, da se vsi skupaj neposredno seznanimo z aktualnim stanjem na področju vključevanja Romov in da tokrat ne govorimo drug mimo drugega, ampak drug z drugim.

 »parikejraftumenge« - (Hvala vam.)